ותמן חזינן ית גיבריה ברי ענק מן גיבריה ונהי בעינינן כגורזבין וכן הוינן בעיניהון ותשתשו ברי ישראל במשכניהון ואמרו בסנת יהוה יתן אפקן מן ארע מצרים למתן יתן באד אמראה למשיצתן אהן אנחנן סלקין ואחינן שפלו ית לבנן למימר עם רב <ו>סגי מנן קריאן רברבן ותלילן בעללה ואף ברי ענקאהי עמינן תמן ואמר משה לברי ישראל לא תצטדון ולא תדחלון מנון יהוה אלהכון ההלך לקדמכון הוא יגחי לוכון ככל דעבד עמוכון במצרים לעיניכון ובמדברה דחזיתה דסבלך יהוה אלהך כמה דיסבל אנש ית ברה בכל אורעה דהלכתון עד מיעלכון עד אתרה הדן ובממללה הדן ליתוכון מהימנין ביהוה אלהכון ההלך לקדמיכון באורעה למגש לוכון אתר למשראתכון באש לילי למחזתכון באורעה דתהכון בה ובעננה אימם